Byla T‑35/19
(Ištraukų skelbimas)
Antonio José Benavides Torres
prieš
Europos Sąjungos Tarybą
2021 m. liepos 14 d. Bendrojo Teismo (septintoji kolegija) sprendimas
„Bendra užsienio ir saugumo politika – Ribojamosios priemonės, taikomos atsižvelgiant į padėtį Venesueloje – Lėšų įšaldymas – Asmenų, subjektų ir organizacijų, kurių lėšos ir ekonominiai ištekliai įšaldyti, sąrašai – Ieškovo pavardės palikimas sąrašuose – Vertinimo klaida“
1.      Ieškinys dėl panaikinimo – Fiziniai ar juridiniai asmenys – Tiesiogiai ir konkrečiai su jais susiję aktai – Ribojamosios priemonės, kurių imtasi dėl padėties Venesueloje – Reglamentas, kuriuo peržiūrimas nurodytų asmenų, grupių ir organizacijų sąrašas, nepanaikinant ankstesnio reglamento – Šiame reglamente nenurodyto asmens ieškinys – Priimtinumas
(SESV 263 straipsnis; Tarybos reglamentai 2017/2063 ir 2018/1653)
(žr. 32–34 punktus)
2.      Europos Sąjunga – Teisminė institucijų aktų teisėtumo kontrolė – Ribojamosios priemonės, kurių imtasi dėl padėties Venesueloje – Kontrolės apimtis – Priemonės pagrįstumo įrodymas – Kompetentingos Sąjungos institucijos pareiga kilus ginčui įrodyti motyvų, nurodytų dėl atitinkamų asmenų arba subjektų, pagrįstumą
(Europos Sąjungos pagrindinių teisių chartijos 47 straipsnis; Tarybos sprendimo (BUSP) 2017/2074, iš dalies pakeisto Sprendimu (BUSP) 2018/1656, I priedas; Tarybos reglamento 2017/2063 IV priedas ir Tarybos reglamentas 2018/1653)
(žr. 42–45 punktus)
3.      Bendra užsienio ir saugumo politika – Ribojamosios priemonės, kurių imtasi dėl padėties Venesueloje – Taikymo sritis – Asmenys, dalyvavę planuojant veiksmus, kurie laikomi šiurkščiais žmogaus teisių pažeidimais, vadovaujant jiems arba juos vykdant – Sąvoka – Praeityje šiuos veiksmus atlikę asmenys, nors nėra duomenų, patvirtinančių minėtų veiksmų vykdymą ar dalyvavimą juos vykdant šiuo metu – Įtraukimas
(Tarybos sprendimo (BUSP) 2017/2074, iš dalies pakeisto Sprendimu (BUSP) 2018/1656, 13 straipsnio 2d pastraipa ir I priedas; Tarybos reglamento 2017/2063 IV priedas ir Tarybos reglamentas 2018/1653)
(žr. 48–50, 53, 57–59 punktus)
4.      Bendra užsienio ir saugumo politika – Ribojamosios priemonės, kurių imtasi dėl padėties Venesueloje – Asmenų, atsakingų už sunkius žmogaus teisių pažeidimus arba kenkiančių teisinei padėčiai, lėšų įšaldymas – Kriterijai – Funkcijos, suteikiančios atsakomybę už represijas prieš civilius gyventojus ar teisinės valstybės principo nepaisymą – Tarybos pareiga atlikti vertinimą iš naujo peržiūrint ribojamąsias priemones – Asmens, kuriam taikomos ribojamosios priemonės, teisė informuoti Tarybą apie visus konkrečiai jo padėties pasikeitimus – Priešingas įrodymas – Pozicijos, kuria atsiribojama nuo režimo, laikymasis – Nebuvimas – Vertinimo klaida – Nebuvimas
(Tarybos sprendimo (BUSP) 2017/2074, iš dalies pakeisto Sprendimu (BUSP) 2018/1656, I priedas; Tarybos reglamento 2017/2063 IV priedas ir Tarybos reglamentas 2018/1653)
(žr. 54–56, 63–65 punktus)
Santrauka
2017 m. lapkričio 13 d. Europos Sąjungos Taryba priėmė Sprendimą (BUSP) 2017/2074 ir Reglamentą (ES) 2017/2063(1) dėl ribojamųjų priemonių atsižvelgiant į padėtį Venesueloje, kurioje nuolat blogėja demokratijos, teisinės valstybės ir žmogaus teisių būklė. Šiuose aktuose numatyta, kad įšaldomos lėšos ir ekonominiai ištekliai, priklausantys fiziniams ar juridiniams asmenims, atsakingiems už sunkius žmogaus teisių pažeidimus arba kenkiantiems demokratijai arba teisinei padėčiai. 2018 m. sausio 22 d.(2) Taryba įtraukė ieškovą Antonio José Benavides Torres į asmenų ir subjektų, kuriems taikomos šios priemonės, sąrašus dėl to, kad jis, pirma, buvo sostinės apygardos vyriausybės vadovas, antra, buvo Bolivaro nacionalinės gvardijos vyriausiasis vadas, trečia, buvo susijęs su pilietinės visuomenės bei demokratinės opozicijos represijomis Venesueloje ir atsakingas už sunkius žmogaus teisių pažeidimus, kuriuos Bolivaro nacionalinė gvardija įvykdė jam vadovaujant, ir, ketvirta, vykdydamas Bolivaro nacionalinės gvardijos vyriausiojo vado funkcijas, savo veiksmais ir politika kenkė teisinės valstybės principo laikymuisi Venesueloje.
Sprendimu (BUSP) 2018/1656 ir Reglamentu (ES) 2018/1653(3) Taryba paliko ieškovą įtrauktą į ginčijamus sąrašus, šių priemonių motyvuose palikusi tuos pačius motyvus dėl jo. Ieškovas pareiškė ieškinį dėl šių aktų panaikinimo. Jis kaltino Tarybą tuo, kad ši padarė akivaizdžią vertinimo klaidą, kai neatsižvelgė į jo padėties pokyčius po 2018 m. sausio 4 d., nes jis nebevykdė jokių pareigų Venesuelos politinėse ar karinėse institucijose ir nebeturėjo jokio ryšio su jomis. Jis teigė, kad jo ankstesnės pareigos negalėjo pateisinti jo pavardės palikimo ginčijamuose sąrašuose. Bendrasis Teismas atmetė ieškinį, konstatavęs, kad ribojamųjų priemonių taikymas ieškovui yra pateisinamas.
Bendrojo Teismo vertinimas
Pirma, Bendrasis Teismas pažymi, kad ginčijamų aktų motyvuose pateikta informacija apie konkrečias situacijas, susijusias su ieškovo vadovaujama Bolivaro nacionaline gvardija, negali būti laikoma nereikšminga vien dėl to, kad šie veiksmai susiję su daugiau ar mažiau tolima praeitimi. Anot Bendrojo Teismo, tokį aiškinimą patvirtina Sprendimo 2017/2074, iš dalies pakeisto Sprendimu 2018/1656, 13 straipsnio antra pastraipa.
Antra, Bendrasis Teismas primena, kad ribojamosios priemonės yra apsauginio ir iš esmės laikino pobūdžio, kurių galiojimas visada siejamas su faktinių ir teisinių aplinkybių, kuriomis remiantis jos buvo priimtos, buvimu ir būtinybės jas toliau taikyti siekiant įgyvendinti su jomis susijusį tikslą, o tai Taryba turi įvertinti periodiškai peržiūrėdama minėtas priemones, atlikdama atnaujintą situacijos vertinimą ir parengiant šių priemonių poveikio įvertinimą. Šioje byloje Bendrasis Teismas konstatuoja, kad priimant ginčijamus aktus ieškovas Bolivaro nacionalinės gvardijos vyriausiojo vado ir sostinės apygardos vyriausybės vadovo pareigų nebeužėmė. Atsižvelgiant į tai, kad Venesuelos valdantysis režimas nebuvo pasikeitęs, Bendrasis Teismas manė, kad Tarybai buvo svarbu tuo metu išnagrinėti ieškovo ryšius su valdančiąja vyriausybe. Jis manė, kad iš bylos medžiagos matyti, jog ieškovo pavardės palikimas ginčijamuose sąrašuose buvo pateisintas tais pačiais veiksniais, kuriais grindžiamas jo pirminis įtraukimas į sąrašus, nors nuo to momento, kai ieškovas baigė eiti sostinės apygardos vyriausybės vadovo pareigas, iki ginčijamų aktų priėmimo praėjo daugiau kaip dešimt mėnesių. Šiuo klausimu Bendrasis Teismas pažymi, kad, Taryba, kuri turėjo peržiūrėti nagrinėjamas ribojamąsias priemones, atlikdama naują vertinimą nenustatė informacijos, susijusios su ieškovo, kaip sostinės apygardos vyriausybės vadovo, pareigų nutraukimu, ir net neteigė, kad negalėjo jos gauti
Atsižvelgdamas į tai, Bendrasis Teismas primena, kad asmuo, kuriam taikomos ribojamosios priemonės, gali geriau informuoti Tarybą apie visus konkrečiai jo padėties pasikeitimus. Nagrinėjamu atveju, nors 2018 m. balandžio 3 d. elektroniniu laišku Taryba, remdamasi Sprendimo 2017/2074 8 straipsniu, ieškovo atstovui pasiūlė iki 2018 m. rugsėjo 1 d. pateikti galimas pastabas dėl metinės nagrinėjamų ribojamųjų priemonių peržiūros, ir ieškovas turėjo žinoti, kad sprendimas palikti galioti ribojamąsias priemones turi būti priimtas ne vėliau kaip 2018 m. lapkričio 14 d., apie jo situacijos pokyčius jis Tarybai pranešė likus kelioms dienoms iki 2018 m. spalio 30 d.
Be to, Bendrasis teismas pažymi, kad, pirma, laikotarpiu nuo to momento, kai ieškovas buvo Bolivaro nacionalinės gvardijos vyriausiasis vadas ir sostinės apygardos vyriausybės vadovas, iki to momento, kai ieškovas nustojo eiti šias pareigas, Venesueloje valdantis režimas nepasikeitė ir, antra, iš bylos medžiagos nematyti, kad įvairių ieškovo visuomeninių funkcijų nutraukimas buvo jo paties sprendimas, kurį jis priėmė reaguodamas į išpuolius prieš teisinę valstybę ir demokratiją Venesueloje, siekdamas nuo jų atsiriboti. Šiomis aplinkybėmis, nesant priešingų įrodymų ir informacijos, Taryba galėjo teisėtai manyti, kad ginčijamų priemonių priėmimo dieną ieškovas tebebuvo susijęs su Venesuelos valdančiu režimu, kuris nepasikeitė nuo to laiko, kai eidamas Bolivaro nacionalinės gvardijos vado pareigas jis kenkė demokratijai ir teisinei valstybei Venesueloje.
Galiausiai Bendrasis Teismas pabrėžia, kad pirmiau išdėstyti argumentai negali būti laikomi kaip nustatantys prezumpciją ar perkeliantys įrodinėjimo naštą ieškovo nenaudai. Jie paprasčiausiai reiškia, kad ginčijamų aktų motyvuose esanti informacija apie ieškovo anksčiau vykdytas funkcijas rodo, kad Taryba manė, jog dėl šios priežasties jis liko susijęs su Venesuelos valdančiu režimu, ir kad Taryba neturėjo jokios informacijos, leidžiančios suabejoti šia nuomone.
1      2017 m. lapkričio 13 d. Tarybos sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 295, 2017, p. 60) ir 2017 m. lapkričio 13 d. Tarybos reglamentas (ES) 2017/2063 dėl ribojamųjų priemonių atsižvelgiant į padėtį Venesueloje (OL L 295, 2017, p. 21).
2      2018 m. sausio 22 d. Tarybos sprendimas (BUSP) 2018/90, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 16I, 2018, p. 14), ir 2018 m. sausio 22 d. Tarybos įgyvendinimo reglamentas (ES) 2018/88, kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje (OL L 16I, 2018, p. 6).
3      2018 m. lapkričio 6 d. Tarybos sprendimas (BUSP) 2018/1656, kuriuo iš dalies keičiamas Sprendimas (BUSP) 2017/2074 dėl ribojamųjų priemonių atsižvelgiant į padėtį Venesueloje (OL L 276, 2018, p. 10), ir 2018 m. lapkričio 6 d. Tarybos įgyvendinimo reglamentas (ES) 2018/1653, kuriuo įgyvendinamas Reglamentas (ES) 2017/2063 dėl ribojamųjų priemonių atsižvelgiant į padėtį Venesueloje (OL L 276, 2018, p. 1).